b"\n_START_ARTICLE_\nPar\xc3\xa0bola del gra de mostassa\n_START_PARAGRAPH_\nLa par\xc3\xa0bola del gra de mostassa \xc3\xa9s una al\xc2\xb7legoria que compara aquesta llavor amb el Regne del Cel. Apareix com a hist\xc3\xb2ria narrada per Jes\xc3\xbas a diversos evangelis, concretament a Mt 13, 31-32; Mc 4, 30-32 i Lc 13, 18-19.\n_START_SECTION_\nArgument\n_START_PARAGRAPH_\nUn camperol va plantar un gra de mostassa, la m\xc3\xa9s petita de totes les llavors per\xc3\xb2 quan va germinar va cr\xc3\xa9ixer m\xc3\xa9s que qualsevol altra planta, fins a esdevenir un gran arbre on es posaven els ocells.\n_START_SECTION_\nAn\xc3\xa0lisi\n_START_PARAGRAPH_\nAquesta par\xc3\xa0bola forma part de la s\xc3\xa8rie on intenta descriure el Regne de D\xc3\xa9u amb comparacions de la vida quotidiana, dirigides a un p\xc3\xbablic b\xc3\xa0sicament analfabet, com tamb\xc3\xa9 va fer amb la par\xc3\xa0bola de la llavor que creix tota sola. En aquesta hist\xc3\xb2ria fa \xc3\xa8mfasi en el creixement a partir del m\xc3\xa9s petit: cada fidel, cada acci\xc3\xb3, per min\xc3\xbascula que sigui, pot esdevenir una gran cosa._NEWLINE_Els estudiosos del cristianisme han vist un paral\xc2\xb7lelisme entre el creixement d'aquesta religi\xc3\xb3 i la planta, el que va comen\xc3\xa7ar com un culte petit a l'actual Israel va cr\xc3\xa9ixer per tot el m\xc3\xb3n fins a tornar-se la religi\xc3\xb3 m\xc3\xa9s seguida del planeta."